Stellenbosch-bylmoorde: Verhoor begin danHenri van Breda buite die hof (12 Oktober 2016) Foto: Maroela Media EWN berig Van Breda het vlugtig in die hof verskyn en daar is bekend gemaak dat sy verhoor op 27 Maart sal begin. Sy borgtog is verleng. Die saak is al verskeie kere uitgestel aangesien selfoonrekords en DNS-verslae nog uitstaande was. Van Breda is in Junie op borgtog van R100 000 vrygelaat. Hy is in hegtenis geneem meer as ŉ jaar ná die opspraakwekkende moorde op Martin (54), Teresa (55) en Rudi van Breda (22) die aand van 26 Januarie 2015 op die De Zalze-gholflandgoed buite Stellenbosch. Die staat beweer Van Breda het ŉ byl gebruik om die drie lede van sy gesin dood te maak. Sy suster, Marli van Breda (toe 16 jaar oud), is met kritieke beserings na ŉ hospitaal gehaas. Die staat beweer verder Van Breda het aan die moordtoneel gepeuter, homself leed aangedoen en valse inligting aan die polisie verskaf om hulle te mislei. Hy staan tereg op drie aanklagte van moord, een van poging tot moord en ŉ aanklag van regsverydeling. Van Breda en sy meisie, Daniella Janse van Rensburg, moet intussen weer op 11 April in die hof verskyn op aanklag van dwelmbesit. Die twee is op 5 September in hegtenis geneem op aanklag van die besit van dwelms nadat dagga glo in hul besit gevind is. Hulle het die volgende dag in die hof verskyn en Janse van Rensburg is op borgtog van R200 vrygelaat. Van Breda is op borgtog van R1 000 vrygelaat. Lees alle vorige berigte oor die De Zalze-saak op Maroela Media.